U-I-59/10
Natisni
Opravilna št.:
U-I-59/10
Datum odločitve:
18. 3. 2010
ECLI:
ECLI:SI:USRS:2010:U.I.59.10
Akt:
Zakon o pravdnem postopku (Uradni list RS, št. 73/07 – uradno prečiščeno besedilo in 45/08) (ZPP), 5. odst. 98. čl., 2. odst. 108. čl. in 336. čl.
Izrek:
Pobuda za začetek postopka za oceno ustavnosti petega odstavka 98. člena, drugega odstavka 108. člena in 336. člena Zakona o pravdnem postopku (Uradni list RS, št. 73/07 – uradno prečiščeno besedilo in 45/08) se zavrže.
Evidenčni stavek:
Pobudnik nima pravnega interesa, če ne izkaže, da izpodbijana določba neposredno posega v njegov pravni položaj.
Pobudnik nima pravnega interesa, če ne izkaže, da bi morebitna ugoditev pobudi privedla do izboljšanja njegovega pravnega položaja.
Geslo:
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
Pravna podlaga:
Člen 25.3, Zakon o Ustavnem sodišču [ZUstS]
Opomba:
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
zakon
Vlagatelj:
Boro Sibinčič, Laško
Datum vloge:
8. 3. 2010
Vrsta odločitve:
sklep
Vrsta rešitve:
zavrženje
Dokument:
US29061
Dokument v PDF obliki:
U-I-59-10.pdf
129 KB
Prenesite datoteko
U-I-59/10-4
18. 3. 2010
SKLEP
Ustavno sodišče je v postopku za preizkus pobude Bora Sibinčiča, Laško, ki ga zastopa mag. Marija Karlovšek, odvetnica v Celju, na seji 18. marca 2010
sklenilo:
Pobuda za začetek postopka za oceno ustavnosti petega odstavka 98. člena, drugega odstavka 108. člena in 336. člena Zakona o pravdnem postopku (Uradni list RS, št. 73/07 – uradno prečiščeno besedilo in 45/08) se zavrže.
Obrazložitev
1. Pobudnik izpodbija v izreku tega sklepa navedeni predpis. Zatrjuje, da je v neskladju z 22., s 23. in 25. členom Ustave. Zatrjuje, da ima pravni interes za vložitev pobude. Pravni interes utemeljuje z dejstvom, da je Višje delovno in socialno sodišče potrdilo sklep sodišča prve stopnje o zavrženju njegove revizije zoper sodbo Višjega delovnega in socialnega sodišča. Pobudnik pojasnjuje, da je vložil revizijo tudi zoper navedeni sklep, vendar je pobuda kljub temu nujna za izboljšanje njegovega pravnega položaja, saj Vrhovno sodišče ne more samo odločati o ustavnosti izpodbijanih določb Zakona o pravdnem postopku (v nadaljevanju ZPP). Predlaga, naj Ustavno sodišče razveljavi izpodbijane določbe.
2. Pobudo za začetek postopka za oceno ustavnosti lahko da, kdor izkaže svoj pravni interes (prvi odstavek 24. člena Zakona o Ustavnem sodišču, Uradni list RS, št. 64/07 – uradno prečiščeno besedilo – v nadaljevanju ZUstS). Po drugem odstavku navedenega člena je pravni interes podan, če predpis ali splošni akt za izvrševanje javnih pooblastil, katerega oceno pobudnik predlaga, neposredno posega v njegove pravice, pravne interese oziroma v njegov pravni položaj.
3. Peti odstavek 98. člena ZPP v delu, v katerem ga izpodbija pobudnik (torej v delu, v katerem nalaga sodišču, da takoj zavrže odvetniško vlogo, če ni predloženo pooblastilo), ne učinkuje neposredno. V takšnih primerih se lahko pobuda vloži šele po izčrpanju pravnih sredstev zoper posamični akt, izdan na podlagi izpodbijanega predpisa, hkrati z ustavno pritožbo, pod pogoji iz 50. do 60. člena ZUstS. To stališče Ustavnega sodišča je podrobneje obrazloženo v sklepu Ustavnega sodišča št. U-I-275/07 z dne 22. 11. 2007 (Uradni list RS, št. 110/07 in OdlUS XVI, 82). Pobudnik še ni izčrpal vseh pravnih sredstev zoper sklep Višjega delovnega in socialnega sodišča št. Psp 700/2009 z dne 11. 1. 2010, ki temelji na petem odstavku 98. člena ZPP in ki ga pobudnik izpodbija z revizijo, o kateri Vrhovno sodišče glede na navedbe pobudnika še ni odločilo in se opredelilo do ustavnopravnih argumentov revizije. Iz razlogov, navedenih v citiranem sklepu Ustavnega sodišča, pobudnik še ne izkazuje pravnega interesa za oceno ustavnosti izpodbijane zakonske določbe. Zato je Ustavno sodišče pobudo za začetek postopka za oceno ustavnosti petega odstavka 98. člena ZPP zavrglo.
4. Pobudnik izpodbija tudi drugi odstavek 108. člena in 336. člen ZPP. Čeprav očitno ne soglaša z njuno vsebino, pa niti ne zatrjuje niti ne izkaže, da bi bili določbi v kakšnem postopku uporabljeni v njegovo škodo, ali da bi drugače posegali v njegove pravice, pravne interese oziroma pravni položaj. Zato ne izkazuje pravnega interesa za oceno njune ustavnosti. Ustavno sodišče je pobudo za začetek postopka za oceno ustavnosti navedenih določb zavrglo.
5. Ustavno sodišče je sprejelo ta sklep na podlagi tretjega odstavka 25. člena ZUstS in prve alineje tretjega odstavka 46. člena Poslovnika Ustavnega sodišča (Uradni list RS, št. 86/07) v sestavi: predsednik Jože Tratnik ter sodnice in sodniki dr. Mitja Deisinger, mag. Marta Klampfer, mag. Marija Krisper Kramberger, mag. Miroslav Mozetič, dr. Ernest Petrič, Jasna Pogačar, mag. Jadranka Sovdat in Jan Zobec. Sklep je sprejelo soglasno.
Jože Tratnik
Predsednik